Veel kümmekond päeva tagasi enda ja Mihkelsoni erakonnast väljaastumise plaane eitanud Tsahkna kirjutas täna Facebookis, et langetas lahkumisotsuse juba siis, kui erakonna juhtkond kevadel tema ettepanekud erakonda avatumaks ja kaasaegsemaks muuta maha hääletas. «Siis oli mulle selge, et meie teed tulevikus ei käi enam ühte rada ning uue juhtkonna vana liini jätkamine on seda otsust vaid kinnitanud. Majasuurused reklaamplakatid näitasid, et midagi ei ole muutunud,» kirjutas ta.

Margus Tsahkna. FOTO: Tairo Lutter

Tsahkna meenutas, et kuulus Isamaaliitu pikki aastaid ja astus kunagi erakonda, mille idee oli julgelt vaadata tulevikku, silmapiiri taha ning pakkuda Eestile pikk perspektiiv. «Isamaa 2.0 kõnes sõnastasin need eesmärgid, kuid visioonid ja poliittehnoloogia ei sobi kokku. Parem on endale tunnistada, et minu maailmakäsitlusele selle erakonna juhtkonnas toetust ei ole, ning eluga edasi minna. Minu nägemus on lihtsalt teistsugune. Soovin näha kaasaegsemat, innovaatilisemat ja avatumat käsitlust Eestist,» ütles ta.

Tsahkna lisas, et teeb oma otsuse teoks täna, kuna pidas vajalikuks tagada oluliste otsuste vastuvõtmise kevadise riigikogu istungjärgu jooksul. «Jätkan tööd iseseisva riigikogu liikmena ning ühegi riigikogu erakonnaga liituda ei kavatse. Sügisestel kohalike omavalitsuste valimistel ei kandideeri, kuna ilma kavatsuseta volikogus tööd tegema hakata ning poliitparti mängides petaksin ma lihtsalt oma valijaid. Pööran kogu oma tähelepanu riigikogu tööle, et seal oma nägemust Eesti tulevikust rakendada,» kirjutas ta.

Tsahkna märkis ka, et pärast erakonnast lahkumist ei ole sobilik oma vana erakonda kritiseerida. «See ei muuda midagi ja on pigem väiklane. Kõik need asjad, mis mind on häirinud, on avalikult varasemalt korduvalt välja öeldud ja ka meedias palju tähelepanu saanud,» ütles ta. «Olen tänulik nende aastate eest, mil saime koos Eesti elu suunata ja palju head on tehtud. Selle vana laevaga sai tehtud veel nii mõnigi rokkiv merereis. Igal asjal on lõpp ning on aus kõigi osapoolte suhtes seda tunnistada ja edasi minna.»

Mihkelson loodab väliskomisjoni esimehena jätkata

Marko Mihkelson. FOTO: Tairo Lutter

Mihkelson kirjutas sotsiaalmeedias, et lahkub IRList raske südamega, sest on saanud viimase 16 aasta jooksul tänu erakonnale palju uusi kogemusi ning leidnud sõpru kogu eluks. «Aga midagi pole teha, IRL ei ole kahjuks enam see poliitiline jõud, kelle seisukohad ühtiksid minu vaadetega tänasele Eestile ja meie tulevikule,» kirjutas ta.

Tema hinnangul on Eestil olnud viimastel aegadel tuntav visioonipõud. «Oleme olnud kehvapoolsed unistajad. Sama on juhtunud ka IRLis. Selle asemel, et ajaga sammu pidada või veelgi enam – martlaarilikult julgelt tulevikku rühkides ühiskonda positiivselt innustada, on valitud pigem tupiktee ehk EKRE Light,» ütles ta.